Petrolbomme op N2 by Plet gegooi | Netwerk24
Petrolbomme op N2 by Plet gegooi
Deur Jackie Kruger 14 Junie 2018 11:18
Petrolbomme is Donderdagoggend vroeg na die polisie se pantservoertuie geslinger in openbare geweldpleging wat voortduur op die N2 buite Plettenbergbaai in die rigting van Knysna.
Die N2 buite dié kusdorp is Donderdagoggend weens 'n klipgooiery gesluit.
Verkeer word Donderdag op die N2 by Plettenbergbaai herlei nadat die pad weens betogings gesluit is.Foto: Verskaf
Inwoners van die woonbuurt New Horizons kon nie werk toe gaan nie en volgens 'n klankgreep wat op WhatsApp versprei is, is petrolbomme onder meer na pantservoertuie van die polisie se eenheid vir openbare orde geslinger.
Na verneem word, is motorbande ook glo aangery om aan die brand gesteek te word. Volgens ooggetuies is bome by die indraai na Castleton aan die brand gesteek terwyl die wind sterk gewaai het.
Kapt. Malcolm Pojie, 'n polisiewoordvoerder, sê die polisie is sedert Woensdagaand by die N2 ontplooi. "Hulle monitor die situasie."
Die protesoptrede hou blykbaar verband met dienslewering en behuising.
Die Plettenberg Bay Crime Prevention Associationhet vroeër gesê die verkeer word via die lughawepad na Knysna herlei. Die verkeersirkel by die Shell-vulstasie is steeds oop vir motoriste wat onderweg is in die rigting van die Keurbooms-gebied en Port Elizabeth.
Maandagaand is 12 mense in die gebied in hegtenis geneem op aanklagte van onder meer openbare geweld, diefstal en huisbraak. Dit kom ná die plundering van en inbrake by 'n drankwinkel en 'n meubelwinkel. Hulle sal binnekort in die hof verskyn.